text: [{"text_idx": "#000001", "text": "Darul Asyiki nyang geucalitra lam Taman Bustanussalatin bak abad keu 17 nyang ne\u0300 jihile\u0301 nibak mata ie\u0308 jabalul-a\u2019la, blah ro\u0308t arah magre\u0301b (barat), mungke\u0301n nyang geutanyoe\u0308 turi jinoe\u0308 da\u2019irah Mata Ie\u0308, meunyo\u0308 Darul Asyiki sampoe\u0308 jinoe\u0308 manto\u0308ng jeue\u0308t takalo\u0308n nyang nan Krue\u0308ng Daro\u0302y."}, {"text_idx": "#000002", "text": "Padang nyang luwah deungo\u0308n meubate\u0300e\u0308 pelinggam nyang that cidah, geubo\u0302h nan Mideue\u0308n Khe\u0300rani (Medan Khairani). Bak teungo\u0308h nyan ba co\u0308t (buke\u0301t) deungo\u0308n meunara bak teumpat so\u0302leutan neupiyo\u0302h-neudue\u0308k, meulakab nan gunongan Meunara Peumata. Peurmata nyan geupeugo\u0308t nibak tame\u0300h teumbaga, bubo\u0302ng pirak deungo\u0308n curak sise\u0301k meuriya. Meuhiyah puncak nibak suwasa nyang meuble\u0301-ble\u0301 meunyo\u0308 keuno\u0308ng cahya mata-uroe\u0308. Di dalam nyan peunoh deungo\u0308n hiyasan nibak peurmata lheue\u0308h nyan bak taman geununong nyan geupula meubagoe\u0308 macam seunaman bungong lage\u0300e\u0308 bungong jeumpa, bungong ie\u0308 maw'o\u0308 mirah ngo\u0308n maw'o\u0308 pute\u0301h, seureuta srigade\u0301ng. Blah ro\u0308t bine\u0300h beunango\u0302n u arah krue\u0308ng na saboh bangku bate\u0300e\u0308 meuuke\u0301 nyang geulakab nan Keumbang Le\u0300la Masyhadi, lom bak ule\u0300e\u0308 krue\u0308ng nyan na peterana bate\u0300e\u0308 lae\u0301n nyang meuwareuna nilam nyang geukheun Keumbang Seroja Berkerawang."}]